ইউক্রেনে কমিউনিজম-বিরোধী আন্দোলন

থাম্ব|১ ডিসেম্বর ২০১৩-এর ইউরোমাইদান বিক্ষোভের সময় কিয়েভে লেনিনের মূর্তি ধ্বংস করা হচ্ছে।
ইউক্রেনে কমিউনিজম-বিরোধী আন্দোলন ১৯৯১ সালে সোভিয়েত ইউনিয়নের বিলুপ্তির পরপরই শুরু হয় এবং পরবর্তীকালে এর প্রসার ঘটে।  ২০১৪ সালের মর্যাদার বিপ্লব  এবং রুশ-ইউক্রেনীয় যুদ্ধের সূচনার পর, ইউক্রেন সরকার এমন কিছু আইন অনুমোদন করে যা কমিউনিস্ট প্রতীকগুলোর পাশাপাশি নাৎসিবাদের প্রতীকও নিষিদ্ধ করে। উভয় মতাদর্শকেই ইউক্রেনে সর্বাত্মকবাদী হিসেবে গণ্য করা হয়।

১৫ মে ২০১৫ তারিখে রাষ্ট্রপতি পেত্রো পোরোশেঙ্কো কতগুলো আইনে স্বাক্ষর করেন। এর ফলে সোভিয়েত কমিউনিস্ট স্মৃতিস্তম্ভগুলো অপসারণ (দ্বিতীয় বিশ্বযুদ্ধের স্মৃতিস্তম্ভ ব্যতীত) এবং সোভিয়েত কমিউনিস্টদের নামে রাখা জনপদগুলোর নামকরণের জন্য ছয় মাস সময়সীমা নির্ধারণ করা হয়। 
 সেই সময়ে ২২টি শহর এবং ৪৪টি গ্রাম নতুন নাম পাওয়ার তালিকায় ছিল। ২১ নভেম্বর ২০১৫ পর্যন্ত স্থানীয় পৌরসভাগুলোর এটি বাস্তবায়নের ক্ষমতা ছিল; তারা ব্যর্থ হলে ২১ মে ২০১৬ পর্যন্ত সংশ্লিষ্ট ওব্লাস্ট বা প্রদেশগুলোর হাতে নাম পরিবর্তনের সুযোগ ছিল। যদি এরপরও কোনো জনপদের নাম পরিবর্তন না করা হতো, তবে ইউক্রেনের মন্ত্রীসভা সেই জনপদের নতুন নাম নির্ধারণ করার ক্ষমতা রাখত। এই আইন লঙ্ঘন করলে সংবাদমাধ্যমের ওপর নিষেধাজ্ঞা এবং সর্বোচ্চ পাঁচ বছরের কারাদণ্ডের বিধান রয়েছে।

রুশ-ইউক্রেনীয় সংঘাতের প্রাথমিক পর্যায়ে ইউক্রেনের নিরাপত্তা পরিষেবা (এসবিইউ) রিপোর্ট করে যে, ইউক্রেনের কমিউনিস্ট পার্টি দেশের অভ্যন্তরে রুশপন্থী বিচ্ছিন্নতাবাদী ও রুশ মদদপুষ্ট বাহিনীকে সহায়তা করছে। জুলাই ২০১৫-এ, ইউক্রেনের অভ্যন্তরীণ বিষয়ক মন্ত্রণালয় কমিউনিস্ট পার্টিসহ আরও দুটি কমিউনিস্ট দলকে নির্বাচনে অংশগ্রহণের অধিকার থেকে বঞ্চিত করে। ডিসেম্বর ২০১৫ নাগাদ ইউক্রেনের সার্বভৌমত্ব লঙ্ঘন এবং রুশপন্থী বাহিনীকে সমর্থনের অভিযোগে এই দলগুলোকে পুরোপুরি নিষিদ্ধ করা হয়। ইউক্রেনের কমিউনিস্ট পার্টি এই নিষেধাজ্ঞার বিরুদ্ধে ইউরোপীয় মানবাধিকার আদালতে আপিল করেছে।

২০১৬ সাল নাগাদ ইউক্রেনে ৫১,৪৯৩টি রাস্তা এবং ৯৮৭টি শহর ও গ্রামের নামকরণ পরিবর্তন করা হয়েছে। এছাড়া ১,৩২০টি লেনিন স্মৃতিস্তম্ভ এবং ১,০৬৯টি অন্যান্য কমিউনিস্ট ব্যক্তিত্বের স্মৃতিস্তম্ভ অপসারণ করা হয়েছে।

## ইতিহাস

### প্রাথমিক অনানুষ্ঠানিক সংস্কার
১৯৯১ সালে সোভিয়েত ইউনিয়নের বিলুপ্তি এবং ইউক্রেনের স্বাধীনতার পর দেশটিতে একটি অনানুষ্ঠানিক কমিউনিজমমুক্তকরণ প্রক্রিয়া শুরু হয়। সাবেক সোভিয়েত ইউনিয়নের অন্তর্ভুক্ত বাল্টিক দেশসমূহ এবং ওয়ারশ প্যাক্ট ভুক্ত দেশগুলোতে এই প্রক্রিয়াটি আরও কঠোর ও দৃশ্যমানভাবে পরিচালিত হয়েছিল। স্বাধীনতার পর ইউক্রেনের প্রথম রাষ্ট্রপতি লিওনিড ক্রাভচুক ১৯৯০-এর দশকের গোড়ার দিকে দেশটিকে সোভিয়েত প্রভাবমুক্ত করার লক্ষ্যে বিভিন্ন আদেশ জারি করেছিলেন।

পরবর্তী বছরগুলোতে ধীরগতিতে হলেও সোভিয়েত নেতাদের ঐতিহাসিক স্মৃতিস্তম্ভগুলো অপসারণ করা হয়। এই প্রক্রিয়াটি শিল্পোন্নত এবং রুশভাষী পূর্বাঞ্চলের তুলনায় ইউক্রেনীয়ভাষী পশ্চিমাঞ্চলে অনেক বেশি কার্যকর ছিল। ২০০২ থেকে ২০১৩ সালের মধ্যে বিভিন্ন সময়ে ইউক্রেনীয় সংসদে এই সংক্রান্ত আইনের খসড়া তৈরি করা হলেও তা বাস্তবায়িত হতে পারেনি।

### ইউরোমাইদান পরবর্তী সংস্কার
থাম্ব|২৮ সেপ্টেম্বর ২০১৪ তারিখে খারকিভে লেনিনের মূর্তি নামিয়ে ফেলা হচ্ছে।
ইউরোমাইদান চলাকালীন এবং এর পরে, ২০১৩ সালের ৮ ডিসেম্বর কিয়েভে লেনিনের স্মৃতিস্তম্ভ পতনের মধ্য দিয়ে বিক্ষোভকারীরা বেশ কয়েকটি লেনিন মূর্তি ও স্মৃতিস্তম্ভ ধ্বংস বা অপসারণ করে।

২০১৪ সালের এপ্রিলে ইউক্রেনে দেশব্যাপী আনুষ্ঠানিক প্রক্রিয়া শুরু হওয়ার এক বছর আগেই দিনিপ্রোপেত্রোভস্কের মতো স্থানীয় কর্তৃপক্ষগুলো কমিউনিস্ট প্রতীক ও স্থানের নাম পরিবর্তন করা শুরু করে।

৯ এপ্রিল ২০১৫ তারিখে ইউক্রেনীয় সংসদ কমিউনিজমমুক্তকরণ সংক্রান্ত আইন পাস করে। এই আইনের একটি প্রধান বিধান ছিল সোভিয়েত ইউনিয়ন শাসনব্যবস্থাকে "অপরাধী" হিসেবে স্বীকৃতি দেওয়া এবং একে "রাষ্ট্রীয় সন্ত্রাসবাদী নীতি" পরিচালনাকারী হিসেবে অভিহিত করা। এই আইনের অধীনে স্মৃতিস্তম্ভ, স্থানের নাম এবং রাস্তার নাম থেকে কমিউনিস্ট ও নাৎসি প্রতীক ব্যবহার নিষিদ্ধ করা হয়। তবে দ্বিতীয় বিশ্বযুদ্ধের স্মৃতিস্তম্ভ এবং কবরস্থানে অবস্থিত প্রতীকের ক্ষেত্রে এই নিষেধাজ্ঞা প্রযোজ্য নয়।

কমিউনিস্ট প্রতীক নিষিদ্ধের ফলে শত শত মূর্তি অপসারণ এবং জনপদের নাম পরিবর্তন করা হয়, যার মধ্যে ইউক্রেনের অন্যতম বড় শহর দিনিপ্রো অন্যতম। ২০১৫ সালের জুনে দিনিপ্রো শহর প্রশাসন জানিয়েছিল যে প্রায় ৮০টি রাস্তা, বাঁধ এবং চত্বরের নাম পরিবর্তন করতে হবে।

১৫ মে ২০১৫ তারিখে ইউক্রেনের রাষ্ট্রপতি পেত্রো পোরোশেঙ্কো এই কমিউনিজমমুক্তকরণ আইনগুলোতে স্বাক্ষর করেন।

ইউক্রেনীয় কমিউনিজমমুক্তকরণ আইনের অধীনে নিষিদ্ধ প্রতীকগুলোর মধ্যে রয়েছে:

* সোভিয়েত ইউনিয়নের পতাকা
* ইউক্রেনীয় সোভিয়েত সমাজতান্ত্রিক প্রজাতন্ত্র এবং সোভিয়েত ইউনিয়নের অন্যান্য ১৪টি প্রজাতন্ত্রের পতাকা।
* সোভিয়েত ইউনিয়নের রাষ্ট্রীয় প্রতীক এবং এর অন্তর্ভুক্ত প্রজাতন্ত্রগুলোর প্রতীক।
* সোভিয়েত ইউনিয়নের জাতীয় সংগীত এবং প্রজাতন্ত্রগুলোর সংগীত।
* লাল তারকা
* হাতুড়ি ও কাস্তে
* ভ্লাদিমির লেনিন, জোসেফ স্টালিন, মাও সে তুং এবং চে গুয়েভারার ছবি।
* সোভিয়েত সামরিক ইউনিফর্ম।

২০ মে ২০১৫ তারিখে এই আইনগুলো হলোস ইউক্রেন পত্রিকায় প্রকাশিত হয় এবং পরদিন থেকে তা কার্যকর হয়।

### রুশ আক্রমণের পরবর্তী সংস্কার
২০২২ সালে ইউক্রেনে রাশিয়ার আক্রমণের সময় কিয়েভের মেয়র ভিতালি ক্লিচকো এর আদেশে কিয়েভে রুশ-ইউক্রেনীয় বন্ধুত্বের প্রতীক হিসেবে স্থাপিত সোভিয়েত আমলের ব্রোঞ্জ মূর্তিটি অপসারণ করা হয়।

১ আগস্ট ২০২৩ তারিখে কিয়েভের মাতৃভূমি স্মৃতিস্তম্ভ থেকে সোভিয়েত প্রতীক অপসারণ করা হয়। এর পরিবর্তে সেখানে ইউক্রেনীয় জাতীয় প্রতীক ত্রিশূল স্থাপন করা হয়েছে। স্মৃতিস্তম্ভটির নাম পরিবর্তন করে 'মাদার ইউক্রেন'  রাখা হয়েছে।

## সমালোচনা
[থাম্ব|250x250পিক্সেল|[খারকিভ|খারকিভে সিটি হলের চূড়ায় ইউক্রেনীয় এসএসআর এর প্রতীক।]]
১৮ মে ২০১৫ তারিখে ওএসসিই উদ্বেগ প্রকাশ করে যে এই আইনগুলো ইউক্রেনের সংবাদপত্রের স্বাধীনতার ওপর নেতিবাচক প্রভাব ফেলতে পারে। ওএসসিই এই আইনগুলো নিয়ে জনসাধারণের সাথে আলোচনার সুযোগ না থাকায় দুঃখ প্রকাশ করে।

ভেনিস কমিশন ১৮ ডিসেম্বর ২০১৫ তারিখে জানায় যে, ইউক্রেনের কমিউনিজমমুক্তকরণ আইনগুলো ইউরোপীয় আইনি মানদণ্ডের সাথে পুরোপুরি সামঞ্জস্যপূর্ণ নয়। বিশেষ করে কমিউনিস্ট দলগুলোকে নিষিদ্ধ করার বিষয়টি সমালোচিত হয়।

রাশিয়ার আইনপ্রণেতারা দাবি করেন যে কমিউনিজম এবং নাৎসিবাদকে একইভাবে দেখা এক ধরণের "নৈরাশ্যবাদ"। অন্যদিকে ভ্লাদিমির পুতিন ২০২২ সালে তার ভাষণে দাবি করেন যে ইউক্রেনের কমিউনিজমমুক্তকরণ অর্থহীন কারণ আধুনিক ইউক্রেন কমিউনিস্ট রাশিয়া ও বিশেষ করে লেনিনের দ্বারা সৃষ্টি হয়েছে। তবে ঐতিহাসিকরা পুতিনের এই দাবিকে ভুল বলে অভিহিত করেছেন।

## ফলাফল
১৬ জানুয়ারি ২০১৭ তারিখে ইউক্রেনীয় জাতীয় স্মৃতি ইনস্টিটিউট ঘোষণা করে যে কমিউনিজমমুক্তকরণ প্রক্রিয়ায় ১,৩২০টি লেনিন মূর্তি অপসারণ করা হয়েছে এবং ৫১,৪৯৩টি রাস্তা ও চত্বরের নাম পরিবর্তন করা হয়েছে। অনেক গ্রামে খরচ বাঁচাতে লেনিনের মূর্তিকে পরিবর্তন করে অন্য ঐতিহাসিক ব্যক্তিত্বের মূর্তিতে রূপান্তর করা হয়েছে। এর মধ্যে একটি উল্লেখযোগ্য উদাহরণ হলো ওডেসায় লেনিনের মূর্তিকে স্টার ওয়ারর্সের চরিত্র 'ডার্থ ভেডারে' রূপান্তর।

২০২২ সালে এসে ইউক্রেনের শেষ লেনিন মূর্তিগুলোও সরিয়ে ফেলা হয় (রাশিয়া অধিকৃত অঞ্চল ব্যতীত)।

## আরও দেখুন

* কমিউনিস্ট প্রতীকের ওপর নিষেধাজ্ঞা
* ইউক্রেনে রুশ আক্রমণ (২০২২-বর্তমান)
* ইউক্রেনে মানবাধিকার

## তথ্যসূত্র

## বহিঃসংযোগ

* নাম পরিবর্তন প্রয়োজন এমন জনপদগুলোর মানচিত্র 

বিষয়শ্রেণী:ইউক্রেনের রাজনীতি
বিষয়শ্রেণী:ইউক্রেনের রাজনৈতিক ইতিহাস
বিষয়শ্রেণী:ওয়েব আর্কাইভ টেমপ্লেটে ওয়েব্যাক সংযোগ
বিষয়শ্রেণী:উৎসবিহীন তথ্যসহ সকল নিবন্ধ